PREB เคาะเลื่อนประชุมผถห.ปี 63 พร้อมร่นวันจ่ายปันผล 0.60 บ. เร็วขึ้นเป็น 30 เม.ย.
PREB เคาะเลื่อนประชุมผถห.ปี 63 ลดความเสี่ยงโควิด-19 พร้อมร่นวันจ่ายปันผล 0.60 บ. เร็วขึ้นเป็น 30 เม.ย.63 จากเดิมกำหนดจ่าย 22 พ.ค.63
PREB เคาะเลื่อนประชุมผถห.ปี 63 ลดความเสี่ยงโควิด-19 พร้อมร่นวันจ่ายปันผล 0.60 บ. เร็วขึ้นเป็น 30 เม.ย.63 จากเดิมกำหนดจ่าย 22 พ.ค.63
7 เม.ย. 2563

นายวิโรจน์ เจริญตรา  กรรมการผู้จัดการใหญ่  บริษัท พรีบิลท์ จำกัด (มหาชน) หรือ PREB เปิดเผยว่า ที่ประชุมคณะกรรมการบริษัทครั้งที่ 4/2563 วันที่ 31 มีนาคม 2563  มีมติเลื่อนการประชุมใหญ่สามัญผู้ถือหุ้นประจำปี 2563 จากเดิมจะมีการจัดในวันที่ 24 เมษายน 2563 ออกไปอย่างไม่มีกำหนด พร้อมยกเลิกระเบียบวาระการประชุมใหญ่สามัญผู้ถือหุ้นประจำปี 2563
รวมถึงการยกเลิกวันกำหนดรายชื่อผู้ถือหุ้นที่มีสิทธิเข้าร่วมประชุมใหญ่สามัญประจำปี 2563 (Record Date) ที่เคยกำหนดไว้ในวันที่ 20 มีนาคม 2563  โดยจะมีการกำหนดใหม่อีกครั้งในโอกาสต่อไป เพื่อให้เป็นไปตามแนวปฏิบัติตามมาตรฐานของกรมควบคุมโรค กระทรวงสาธารณสุข และภาครัฐ ในการป้องกันและลดการแพร่ระบาดของโรคโควิด-19 และเพื่อแสดงถึงความรับผิดชอบต่อสังคม
ทั้งนี้ เมื่อมีการยกเลิกการประชุมใหญ่สามัญประจำปี 2563 แล้ว วาระการขออนุมัติการจ่ายเงินปันผลก็จะถูกยกเลิกไปด้วย  ดังนั้น เพื่อเป็นการตอบแทนผู้ถือหุ้นและช่วยเหลือให้เกิดสภาพคล่องที่เร็วขึ้น  บริษัทจึงมีการพิจารณาอนุมัติจ่ายเงินปันผลระหว่างกาลในอัตราหุ้นละ 0.60 บาท แทนการจ่ายเงินปันผลประจำปี โดยจะกำหนดจ่ายเงินปันผลให้เร็วขึ้นจากเดิม จากที่การประชุมคณะกรรมการครั้งก่อนมีกำหนดจ่ายในวันที่ 22 พฤษภาคม 2563 เป็น วันที่ 30 เมษายน 2563 โดยจะมีการกำหนดรายชื่อผู้ถือหุ้นที่มีสิทธิรับเงินปันผลในวันพุธที่ 15 เมษายน 2563
“ในช่วงเวลาที่ยากลำบากของประเทศและโลกในขณะนี้ที่ต้องเผชิญกับวิกฤตการระบาดของโควิด-19 บริษัทได้เตรียมความพร้อมไว้หลายประการ โดยจะเน้นการให้ความร่วมมือกับภาครัฐ และการดูแลรับผิดชอบต่อสังคม ในขณะที่รัฐบาลยังไม่ได้สั่งให้หยุดงานทุกภาคส่วน และผู้ประกอบการที่เป็นนายจ้างยังไม่หยุดงาน  บริษัทก็ยังคงต้องทำงานและให้พนักงานทำหน้าที่ของตัวเองอย่างระมัดระวังและดีที่สุด  บริษัทเองก็ได้รับผลกระทบเช่นกัน แต่อย่างไรก็ตามบริษัทยังให้ความสำคัญกับพนักงาน และแรงงานที่เป็นทรัพย์สินที่สำคัญ 
ขณะเดียวกันก็อยากแบ่งเบาภาระให้กับสังคม  โดยยังคงให้พนักงานและแรงงานมีงานทำ ยังไม่ลดกำลังคน พนักงานและแรงงานได้รับเงินเดือนเป็นปกติ  รวมทั้งจำกัดคนไม่ให้มีการเดินทางออกต่างจังหวัด”นายวิโรจน์ กล่าวน
ทั้งนี้บริษัทเตรียมความพร้อมและเตรียมมาตรการป้องกัน และรับมือกับเหตุการณ์ต่าง ๆ ที่อาจจะเกิดขึ้น และให้ความรู้ความเข้าใจกับพนักงานในการปฏิบัติตัวอย่างไรในการเดินทางมาทำงานเพื่อหลีกเลี่ยงความเสี่ยงให้มากที่สุด